**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 19.08.2018, ora 08.00 – 20.08.2018, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 20.08.2018, ora 7.00**

**RÂURI**

**Debitele au fost, în general, staţionare**, exceptând râurile din bazinele hidrografice: Vişeu, Iza, Tur, Someşul Mare, Someşul Mic, Lăpuş şi cursul inferior al Jiului unde au fost în scădere şi râurile din bazinele superioare ale Oltului, Argeşului, Ialomiţei şi Buzăului, precum şi cursul inferior al Someşului unde au fost în creştere, ca efect combinat al precipitaţiilor căzute în interval şi propagării.

Din cauza precipitaţiilor sub formă de aversă, cu caracter torenţial şi mai însemnate cantitativ, s-au produs scurgeri importante pe versanţi, torenţi, pâraie, viituri rapide cu efecte de inundaţii locale şi creşteri rapide de niveluri şi debite pe unele râuri din estul, sudul şi centrul ţării.

Debitele se situează la valori peste mediile multianuale lunare pe râurile din bazinele hidrografice: Jiu (fără Motru), Suceava, Moldova, Bistriţa, Vedea şi Prahova, pe cursurile superioare ale Crișului Alb, Trotuşului şi Putnei, pe cursul mijlociu şi inferior al Siretului, pe cursul Prutului, pe afluenţii Oltului mijlociu şi inferior şi pe unele râuri din Dobrogea. Pe celelalte râuri debitele au valori cuprinse între 40-90% din normalele lunare, mai mici în bazinul Bârlad (10-30%).

În interval au emise zece **ATENŢIONĂRI HIDROLOGICE** pentru fenomene hidrologice imediate. Nivelurile pe râuri la staţiile hidrometrice se situează sub **COTELE DE ATENŢIE**.

**Debitele vor fi, în general, staţionare**, exceptând râurile din bazinele hidrografice: Vişeu, Iza, Tur şi Someş unde vor fi în uşoară scădere.

      Sunt posibile scurgeri importante pe versanți, torenți, pâraie și creșteri rapide de debite și niveluri cu posibile efecte de inundații locale pe unele râuri din zonele de deal şi munte.

**DUNĂRE**

**Debitul la intrarea în ţară** (secţiunea Baziaş) în intervalul 19-20.08.2018 **a fost staţionar, având valoarea de 2500 m3/s**, sub media multianuală a lunii **august (4300 m3/s).**

În aval de Porţile de Fier debitele au fost în scădere.

**Debitul la intrarea în ţară** (secţiunea Baziaş) **va fi** staţionar **(2400 m3/s).**

În aval de Porţile de Fier debitele vor fi staţionare pe sectorul Gruia – Calafat şi în scădere pe sectorul Corabia - Tulcea.

**2.** **Situaţia meteorologică în intervalul 19.08.2018, ora 08.00 –20.08.2018, ora 06.00**

**În ţară,** vremea s-a menținut călduroasă în cea mai mare parte a țării, cu totul izolat caniculară în orele amiezii în extremitatea sudică a Bantului și a Moldovei. Cerul a fost variabil, însă treptat după orele prânzului gradul de instabilitate atmosferică s-a accentuat treptat, la început în zonele montane și submontane, apoi și în zonele joase de relief din sudul, estul și centrul țării. Aceasta s-a manifestat prin înnorări temporar accentuate, averse și frecvente descărcări electrice, local la munte, în Transilvania, Oltenia, Muntenia, Moldova și izolat în Dobrogea. Vântul a suflat slab și moderat, cu intensificări de scurtă durată de până la 65 km/h, iar în zona localității Tecuci a luat aspect de vijelie. Aversele au avut și caracter torențial, astfel că în intervale scurte de timp sau prin acumulare cantitățile de apă înregistrate până la transmiterea prezentului raport au depășit pe arii restrânse 20...25 l/mp (până la 50 l/mp la s.h. Mădăraș, în județul Harghita). Pe raza județelor Bacău și Buzău au fost consemnate căderi de grindină. Temperaturile maxime s-au încadrat între 27 de grade la Joseni, Rădăuți, Suceava, Sulina și Întorsura Buzăului și 35 de grade la Galați și Moldova Nouă. La ora 06.00, se înregistrau valori termice cuprinse între 10 grade la Joseni și Miercurea Ciuc și 26 de grade la Sulina.

***Indicele de confort termic temperatură-umezeală (ITU)*** *a atins și a depășit ușor pragul critic de 80 de unități al disconfortului termic, local, în Banat, Muntenia, Dobrogea, jumătatea de sud a Moldovei și izolat în Oltenia.*

**Observație:** Începând de ieri de la ora 06.00 au fost în vigoare 51 de mesaje pentru fenomene meteorologice periculoase imediate:

- ***2 avertizări cod portocaliu*** *emise de SRPV Bacău;*

*-* ***49 atenționări cod galben*** *(12 emise de SRPV Sibiu, 8 emise de CNPM pentru Muntenia, 7 emise de SRPV Bacău, 6 emise de SRPV Constanța, 6 de SRPV TImișoara, 5 de SRPV Craiova și 5 de SRPV Cluj-Napoca).*

**La Bucureşti,** vremea călduroasă a persistat, însă după-amiaza și seara gradul de instabilitatea atmosferică a fost în creștere și s-a manifestat prin înnorări temporar accentuate, averse, descărcări electrice și intensificări de scurtă durată ale vântului. Temperatura maximă, ușor mai coborâtă decât cea înregistrată în ziua anterioară, a fost de 32 de grade la Afumați și de 33 de grade la Băneasa și Filaret. La ora 06.00 se înregistrau 17 grade la Băneasa și 18 grade la Afumați și Filaret.

*Indicele temperatură-umezeală (ITU) a atins pragul critic de 80 de unități al disconfortului termic.*

**3. Prognoza meteorologică în intervalul 20.08.2018, ora 08.00 –21.08.2018, ora 08.00**

**În ţară,** vremea va fi călduroasă în cea mai mare parte a ţării, dar cu precădere în regiunile vestice şi sudice, unde pe spaţii mici indicele temperatură-umezeală (ITU), va atinge şi va putea depăşi uşor pragul critic de 80 de unităţi al disconfortului termic. Cerul va fi variabil și mai ales după-amiaza și seara vor fi înnorări temporar accentuate, averse, descărcări electrice și intensificări de scurtă durată ale vântului ce pot lua și aspect de vijelie, la deal, la munte, în sud-vestul teritoriului și pe arii restrânse în rest. Ploile vor avea și caracter torențial, iar punctiform se vor înregistra cantități de apă mai însemnate, de peste 20...30 l/mp și va cădea grindină. Temperaturile maxime, în scădere față de cele din ziua precedentă în sud, se vor încadra între 25 și 34 de grade, iar cele minime vor fi cuprinse, în general, între 13 și 21 de grade.

**La Bucureşti,** vremea va fi călduroasă, iar indicele temperatură- umezeală (ITU), se va apropia de pragul de 80 de unităţi al disconfortului termic, deși temperatura aerului va marca o ușoară scădere față de ziua anterioară. Cerul va fi variabil, însă după-amiaza și seara probabilitatea pentru înnorări, averse, descărcări electrice și intensificări de scurtă durată ale vântului va fi în creștere. Temperatura maximă va fi de 31...32 de grade, iar cea minimă de 17...19 grade.

***I. CALITATEA APELOR***

**1.1. Pe fluviul Dunărea**

Nu au fost semnalate evenimente deosebite.

**1.2. Pe râurile interioare**

**SGA Prahova** informează despre **o poluare accidentală cu irizaţii de produs petrolier, pe suprafața cursului de apă Dâmbu, observată la gura de evacuare a apelor menajere epurate şi bazin de înot, provenite de la SC Rompetrol Rafinare, Rafinaria Vega Colonie, Mun. Ploieşti, jud. Prahova, la data de 19.08.2018, ora 18.15, ca urmare a unei ploi torenţiale, care a depăşit capacitatea de preluare a rigolelor**. Reprezentanţii SGA Prahova şi GNM CJ Prahova au verificat cursul de apă Dâmbu, zona Gara de Nord si au observat ca scurgerea de petrol a încetat, iar aval de gura de evacuare pe suprafaţa apei se observau irizaţii iar vegetaţia era murdară de produs petrolier. SGA Prahova a prelevat probe de apă şi va monitoriza evoluţia incidentului şi va lua măsurile care se impun.

**ABA Siret** informează despre **o posibilă mortalitate pisicicolă, observată în data de 19.08.2018, ora 13.28, pe malul şi pe suprafaţa apei pârâului Năruja, afluent de stânga al râului Zăbala, în dreptul satului Podu Şchiopului, com. Nistoreşti, jud. Vrancea**. Pe teren a plecat o comisie de la SGA Vrancea, pentru recoltare de probe de apă.

O echipă formată din reprezentanţi ai SGA Vrancea şi UAT Nistoreşti s-au deplasat în zonă şi au investigat pârâul Năruja amonte de incident;

- nu s-a identificat o sursa punctiformă de poluare;

- s-au prelevat probe de apă din pârâul Năruja în trei secţiuni:

a) - staţia hidrometrică, com Nistoreşti;

b) - Amonte pod Misina (Gater);

c) - Mănăstirea Valea Neagră;

tabel de calitate ape de suprafaţă

----------------------------------------------------------------------------------------------------------------

Sectiunea pH oxigen dizolvat CCOMn Reziduu Conductivitate N-NH4

(unitati pH) (mgO2/l) (mgO2/l) (mg/l) (µS/cm ) (mgN/l)

a 7.5 7.80 10.76 631 1054 0.044

b 8.2 9.05 7.70 573 950 0.101

c 7.2 8.31 26.92 590 985 0.52

----------------------------------------------------------------------------------------------------------------

În urma interpretării rezultatelor analizelor probelor de apă se observă că starea de calitate a apei pârâului Năruja nu a fost modificată (se încadrează în starea bună de calitate). Fenomenul este monitorizat permanent de către reprezentanţii SGA Vrancea.

Se va reveni cu informaţii suplimentare.

**ABA Jiu Craiova, GNM CJ Dolj şi APM Dolj** revin cu informaţii referitoare la incidentul din 12.08.2018, ora 10.00, prin care un tren transport marfă a deraiat pe linia C.F., magistrala Bucureşti - Craiova, în zona podului C.F. din localitatea Carcea, jud.Dolj, pe sensul de deplasare spre Craiova – vagoane din care se scurgea biodiesel:

-În cursul zilei de 18.08.2018 salariaţii A.B.A. Jiu în nr. de 6, din care Directorul S.G.A. Dolj, un şef de Formaţie şi 4 muncitori, au continuat evacuarea apei clare, curate, prin pompare, din groapa săpată, impermeabilizată cu geotextil, la punctul de la Preajba şi dirijarea acesteia în aval; S-au schimbat barajele absorbante şi s-a administrat material absorbant în aval, preventiv, în situaţia în care amestecul de apa şi biodiesel ar fi putut tranzita zona (barajul de la Preajba);

-Directorul tehnic P.M.B.R.A., de la data de 18.08.2018 şi până la ora 21 a aceleiaşi zile a supravegheat şi a aplicat împreună cu reprezentanţii firmei de depoluare a GFR soluţia de depoluare (spumă) pe suprafaţa apei amonte baraj Preajba, în ochiurile de apă în care s-a mai acumulat biodiesel iar în locurile în care s-a retras apa, 2 muncitori de la GFR au administrat material absorbant. La sfârşitul operaţiunii s-a administrat spuma depoluantă în aval de locul de evacuare a apei prin pompare spre aval;

-Tot în cursul zilei de ieri s-a inceput de către firma de depoluare a GFR administrarea de spumă în groapa săpată sub podul CF de la Carcea şi în amonte de barajele absorbante de pe canalul format de izvorul „Cişmeaua” până la şoseaua naţională Craiova – Caracal;

-În cursul serii, apa din acumularea de la Preajba a fost evacuată în totalitate prin pompare, spre aval;

-În acumulare, în dimineaţa de 19.08.2018, s-a constatat efectul bun, benefic, ca urmare a administrării de material absorbant şi spuma neutralizantă amonte şi aval de barajul de la Preajba; Datorită evacuării în totalitate a apei din acumulare (groapă săpată impermeabilizată), de la data de 19.08.2018, de la ora 9 a început din nou pomparea apei spre aval.

Se va reveni cu informaţii suplimentare.

**1.3. Pe Marea Neagră**

Nu au fost semnalate evenimente deosebite.

***III. CALITATEA MEDIULUI***

**1. În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate la data de 13.08.2018, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională si europeană, cu valoarea limită zilnică de 50 µg/mc.

**GNM CJ Botoşani** informează telefonic despre **un incediu la o fabrică de producere articole din cauciuc, anunţat la telefonul unic de urgenţă 112 în jurul orei 01.02, 19.08.2018. Ca urmare a intervenţiei de urgenţă a pompierilor ISU Botoşani, în jurul orei 1.22 a fost lichidat focarul,** iar magazia de substanţe chimice nu a fost afectată de incendiu. Zona afectată include o clădire şi platforma aferentă de 400mp.

**2. În domeniul solului şi vegetaţiei**

Nu au fost semnalate evenimente deosebite, iar la nivelul fondului forestier de stat nu s-au înregistrat incendii sau doborâturi de vânt.

**3. În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 18.08.2018 - 18.09.2018 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE ȘI RESURSE UMANE